**Artiikilii Bar-Maatiilee Dubartootaa fi Daa’imman Miidhanii**

Itoophiyaan bara 2025 tti bar-maatilee ijoollee dubaraa irraan miidhaa qaamaa, xiin-sammuu, darbees du'aatii lubbuu ga’u dhabamsiisuuf sadarkaa Idil-Adduunyaatti waadaa galtee jirti.

Naannoon Oromiyaais naannolee biyya keenyaa keessaa kan rakkoon kun guutumaa guutuutti keessaa hin dhabamsiifamneedha. Kana irratti hundaa’uun ergama akka biyyaatti gama kanaan fudhatame hojii irra oolchuuf Godinaalee fi Aanaaleen rakkoon kun keessatti mul’atu filataman keessatti furmaata waaraa argamsiisuuf qaamolee dhimmi ilaallatu xiyyeeffannoodhaan rakkichaa irratti marii’achaa hojjechaas jiru. Tarsiimoowan garaagaraa kanaan walqabatanis qopheeffamanii hojii irra oolfamaniiru.

Maarree egaa; Gaa’ela Umurii Malee (Early Marriage) fi Dhanna Qabaa Dubaraa (Female Genital Mutilation ): Seeraa fi Haala Qabatamaa Naannoo Oromiyaa ilaalchisee dhimmoota irrattihubannoon akka cimfamuuf barbaadame akka armaan gadiitti qindeeffameera.

Bar-maatileen miidhaa geessisan akka aadaa hawaasaatti ilaalamuun dhalootaa dhalootatti darbuun kan baratameedha. Bar-maatileen kunneen yeroo dheeraaf dhalootaa dhalootatti darbaa dhufuusaaniitiin hawaasni akka waan gaarii faayidaa qabuutti ilaaluun kan fayyadamuudha. Bar-maatileen miidhaa geessisan kunneen qaama hawaasaa kan ta’an keessattuu dubartootaa fi daa’imman daran kan miidhaniidha.

Hawaasni Addunyaa bar-maatilee miidhaa geessisan kana akka aadaa faayidaa namaaf qabaniitti akka hin raawwanne gochuuf tarkaanfii adda addaa fudhachaa tureera. Fakkeenyaafis Konveenshinii Loogii Dubartoota irratti raawwatamu kamuu dhabamsiisuuf bahe (Convention On The Elimination Of All Forms Of Discrimination Against Women) bara 1979 fi Konveenshinii Mirga Daa’immanii bara 1989 bahan isaan duraati.

Walii galteewwaan mirgoota namoomaatiin walqabatan waa’ee mirga dubartootaa fi daa’immanii ilaalchisuun bahan hunda keessatti bar-maatileen boodatti hafoon dubartootaa fi daa’imman irratti raawwatamuun miidhaa geessisan biyyoota miseensota waliigaltechaa ta’an keessatti akka hin raawwatamne tarkaanfileen barbaachisoo ta’an akka fudhatan tumamee jira.

Biyyi keenya Itoophiyaanis walii galteewwaan mirga namoomaatiin wal qabatanii bahan mirkaneessuu qofa osoo hin taane qaama seeraa biyyattii akka ta’an Heera Mootummaa Dimokiraatawaa Federaalaa Ripubiliika Itoophiyaa keewwata 9(4) jalatti ifatti tumamee jira. Heeruma mootummaa kana keewwata 16 jalatti dhalli namaa kam iyyuu mirga miidhaa qaamaa irraa eegamuu akka qabu tumamee jira.

Akkasumas, seerri yakkaa bara 1996 bahe bar-maatilee boodatti hafoo dubartootaa fi daa’imman irratti raawwatamuun miidhaa geessisan yakka ta’uu isaanii adabbii isaanii wajjin ifatti kaa’ee jira. Bar-maatilee boodatti hafoo dubartootaa fi shamarran irratti raawwatamuun miidhaa lubbuu, miidhaa qaamaa, miidhaa fayyaa fi hamilee geessisan keessaa fuudhaa fi heerumni umurii malee akkasumas dhaqna qabaan dubartii isaan angafaati.

**Seerota Idil-Adduunyaa Gaa’ela Umurii Malee fi**

**Dhaqna Qabaa Duabrtii Ilaallatan**

Hawaasni Addunyaa Bar-Maatilee boodatti hafoo dubartootaa fi shamarran miidhan hambisuuf Waliigalteewwanii fi Konvenshinoota adda addaa baasanii jiru. Isaan keessaa warreen gurguddoon Ibsa Mootummoota Gamtoomanii Mirga Dhala Namaa Adduunyaa kan bara 1948 bahe, Waliigaltee Mootummootni Gamtooman waa’ee Mirga Diinagdee, Hawaasaa fi Aadaa irratti godhame bara 1966 ifa ta’ee bara 1976 bahe,Waliigaltee Mootummoota Gamtoomanii waa’ee mirga Sivilii fi Siyaasaa irratti godhame bara 1966 ifa ta’ee bara 1976 bahe Konvenshinii Mirga Daa’immanii ilaalchisee taasifame bara 1989 bahe ( keewwatoota 1, 18 fi 24 (3), Garaagarummaa Dubartii irratti raawwatamu kamuu dhabamsiisuu ilaalchisee Mootummoota Gamtoomaniin bara 1979 bahe ( keewwata 5 fi 16 CEDAW) Chaartara Tokkummaan Afriikaa waa’ee Mirga Namoomaa fi Uummattootaa ilaalchisee bara 1981 bahe keewwata 5 ( Elimination of Harmful Practices) Chartara Tokkummaa Afriikaa waa’ee Mirgaa fi Nagummaa Daa’immanii irratti bara 1990 bahe keewwata 21 ( Protection Against Harmful Cultural and Social Practices ) Miidhaa Koorniyaa bu’uureefate hambisuuf bahe ( Declaration on the Elimination of Gender Based Violence Against Women ) amaloota miidhaan koorniyaa bu’uureffate ittiin ibsaman keessaa isaan duraati.

Sanadoonni Idil-Addunyaa kun hundi Bar-Maatilee miidhaa geessisan kan akka gaa’ela umurii malee fi dhaqna qabaa dubartoota irraan miidhaa lubbuu, qaamaa fi fayyaa geessisan kan mormanii dha.

Biyyoonni miseensa sanadoota kanaa ta’an gaa’ela umurii malee fi dhaqna qabaa dubartootaa fi daa’imman irratti raawwatamuun miidhaa geessisan balleessuuf tarkaanfii seeraa, kan bulchiinsaa fi kan kana fakkaatan biroos akka fudhatan dirqama kan kaa’anii dha.

Fakkeenyaafis Konveenshiniin Mirga Daa’imman argachuu qaban ilaalchisee bara 1989 bahe keewwata 19 fi 24 (3) jalatti Bar-Maatilee boodatti hafoo fayyaa fi guddina gaarii daa’immanii irra miidhaa geessisan ittisuu fi to’achuuf biyyoonni miseensa ta’an dirqama kan qaban ta’uu ifatti kaa’ee jira. Akkasumas Chartarii Mirga Daa’imman Afriikaa bara 1990 bahe keewwata 1, 2 fi 21 jalatti daa’imman Afriikaa miidhaa sababa bar-maatilee boodatti hafoon isaan irra gahu irraa eegamuuf mirga akka qaban ifatti tumee jira. Egaa sanadoonni kun hunduu bar-maatileen boodatti hafoon kan akka dhaqna qabaa dubartii, gaa’ela umurii malee fi butii sarbamuu mirga namoomaa dubartootaa fi daa’immanii akka geessisan ifatti kan kaa’anii dha.

Dhaqna qabaan dubartii fi gaa’elli umurii malee mirgoota isaan dhiibbaa geesisan keessaa gurguddoon mirga fayyaan isaanii eegamuu, mirga gochaawwaan farra namoomaa irraa eegamuu, mirga wal-qixxummaa, mirga barnoota argachuu, mirga fedhii guutuu fi bilisaatiin maatii hundeeffachuu, mirga eegumsa addaa argachuu daa’immanii fi hundaa ol immoo mirga lubbuun jiraachuuti.

**Gaa’ela Umurii Malee fi Kittaanaa Dubartii**

**Seerota Itoophiyaa Jalatti**

Biyyi keenya Itoophiyaan bu’uura Heera Mootummaa Federaalawaa Dimokiraatawaa Ripubiliika Itoopiyaa keewwata 9 (4) jalatti tumamee jiruun Seerota Idil-Addunyaa Bar-Maatilee Boodatti Hafoo Miidhaa Geessisan ilaallatan mirkaneessuun qaama seeraa biyyattii taasisuun hojii irra oolchaa jirti.

Konveenshinii loogii dubartoota irra gahu kam iyyuu hambisuuf bahe (CEDAW 1979) Protokoolii Mirgoota Dubartootaa Aadaa Miidhaa Geessisanii (Wome’s Rights Protocol on Harmful Traditional Practices) Konveenshinii Mirga Daa’immanii (CRC, 1989) akkasumas, heera mootummaa kana keewwata 35(4) jalatti dubartoonni Bar-Maatilee boodatti hafoo miidhaa geessisan irraa eegamuuf mirga akka qabanii fi mootummaanis bar-maatilee boodatti hafoo dubartoota irraan miidhaa qaamaa fi fayyaa geessisan hambisuuf dirqama akka qabu ifatti tumamee jira. Akkasumas, keewwata 35(2) jalatti fuudhaa fi heeruma raawwachuun fedhii bilisaa fi guutuu dubartootaa irratti kan hundaa’e ta’uu qaba. Mirga dubartootaa kana kabachiisuudhaaf seeronni biyyattii kallattiinis ta’e al-kallattiin bar-maatilee boodatti hafoo jajjabeessan akka jijjiiraman taasifamanii jiru.

Seerota haala kanaan jijjiiraman keessaa Seerri Maatii fi Seerri Yakkaa haaraan bahe isaan angafaati. Seera maatii fedeeraalaa labsii lakkoofsa 213/1992 keewwata 6 jalatti gaa’elli fedhii guutuu fi bilisa ta’e irratti hundaa’uu akka qabuu fi keewwata 7(1) jalatti immoo gaa’ela raawwachuuf umuriin dubartii tokkoo waggaa 18 ta’uu akka qabu ifatti kaa’ee jira. Seerri Maatii Oromiyaa labsii lakkoofsi 69/1995 fi labsii lakkoofsa 83/1996 keewwata 26(2) jalatti dubartiin tokko gaa’ela raawwachuuf umuriin ishee waggaa 18 guutuu akka qabu tuma .

Dabalataanis mootummaan gaa’ela umurii malee fi dhaqna qabaa dubartootaa fi shamarran irratti raawwatamuun miidhaa lubbuu, qaamaa fi fayyaa geessisan haala ifa ta’een tarreessuun yakka taasiisuudhaan seera yakkaa bara 1996 bahe keessatti akka tumaman taasiisee jira. Seerri adaba yakkaa bara 1949 bahe bar-maatilee dubartoota irratti raawwatamanii miidhaa lubbuu, qaamaa, fayyaa fi hamilee geessisan adabbii isaanii wajjin haala ifaa ta’ee fi namoota yakka raawwatan barsiisuu danda’uun hin tumne.

Haa ta’u malee mootummaan fedeeraalaa bar-maatilee boodatti hafoo dubartoota irratti raawwatamanii miidhaa lubbuu, qaamaa fi fayyaa geessisan hambisuuf bara 1996 seerri yakka haaraan bahee hojii irra akka oolu taasiisee jira. Seerri yakkaa haaraan kun bar-maatilee boodatti hafoo dubartoota irratti raawwaatamanii miidhaa lubbuu, qaamaa fi fayyaa geessisan adda baasuudhaan adabbii isaanii ol kaasuun tumee jira.

Yakkoota gochoota bar-maatilee miidhaa geessisaniin lubbuu, qaamaa fi fayyaa namaa irratti miidhaa geessisuun raawwataman seera yakkaa keewwata 561-570 jalatti adabbii isaanii waliin tumamanii jiru.

Bar-maatilee boodatti hafoo dubartoota irraan miidhaa geessisanii fi yakka jedhamanii seera yakkaatiin tumaman keessaa yakki gaa’ela umurii malee fi yakki dhaqna qabaa dubartii isaan angafa. Gaa’elli umurii malee yakka nama adabsiisu akka ta’e seera yakkaa keewwata 648 jalatti adabbii isaa waliin tumamee jira. Dhaqna qabaan dubartiis akkasuma yakka nama adabsiisu ta’uun isaa seera yakkaa keewwata 565 jalatti adabbii isaa waliin tumamee jira.

**Yakka Gaa’ila Umurii Malee**

Seerri maatii fooyya’ee osoo hin bahin dura seera hariiroo hawaasaa bara 1952 bahe jalatti umuriin fuudhaa fi heerumaa seeraan beekamu dhiiraaf 18 dubartiif immoo waggaa 15 ture. Haa ta’u malee yeroo ammaa dubartiin tokko gaa’ela raawwachuudhaaf umuriin ishee waggaa 18 fi isaa ol ta’uu akka qabu seerri maatii mootummaa federaalaa fi naannoo Oromiyaa ifatti kaa’ee jira.

Ijoolleen dubaraa umuriin isaanii waggaa 18 gadi ta’e akkaataa seerri maatii ajajuun qaama dhimmi ilaallatu irraa haayyama yoo argatte malee gaa’ela raawwachuu hin danda’an. Keewwata 7(2) fi 26 (2) Seerri maatii mootummaa federaalaa fi naannoo Oromiyaa dubartiin umuriin ishee waggaa 18 gadi taate hayyama qaama dhimmi ilaallatuu malee yoo heerumte gaa’elichi kan diigamu ta’uu isaa ifatti kaa’anii jiru. Keewwata 31(1) fi keewwata 48(1) namni ijoollee dubaraa umuriin ishee gaa’elaaf hin geenyee wajjin itti yaadee gaa’ela raawwate itti gaafatamummaa yakkaa akka qabu seerri yakkaa keewwanni 648 tumee jira.

Miidhamtuun heerumte umuriin ishee waggaa 13 fi isaa ol yoo ta’e adabbiin isaa hidhaa cimaa waggaa sadii hin caalle yommuu ta’u seera yakkaa keewwata 648(1) jalatti miidhamtuun heerumte sun immoo umuriin ishee waggaa 13 gadi yoo ta’e adabbiin isaa hidhaa cimaa waggaa 7 hin callee ta’a.

Seera yakkaa keewwata 647(1 fi 2) jalatti namni gaa’ela seeraan dhorkame beekaa raawwaachiise, namni gaa’elicha hayyamee fi ragaa ta’e hidhaa salphaa waggaa sadii gahu ykn birrii kuma 5 gahuun adabamuu akka danda’u tumamee jira.

Gochoonni kun dagaannoodhaan kan raawwataman yoo ta’e immoo adabbiin isaa hidhaa salphaa baatii sadi hin caalle ykn birriidhaan akka adabsiisu keewwata 647 (3) jalatti tumamee jira. Gaa’elli umurii malee seera maatii fi seera yakkaatiin kan dhorkame yoo ta’ellee biyya keenya keessatti bakka baay’eetti kan baratameedha. Akka qorannoon agarsiisutti Itoophiyaa keessatti dubartoota heeruman keessaa harki 21.4% ta’an umuriin isaanii gaa’elaaf osoo hin gahin kan heeruman ta’uun isaanii mirkanaa’ee jira.

Akka Naannoo Oromiyaatti immoo shamarraan heeruman keessaa % 29 ta’an umuriin isaanii gaa’elaaf osoo hin gaa’in akka heeruman ragaan ni agarsiisa. Ijoolleen durbaa umurii kichuutti heeruman itti gaafatamummaa fuudhaa fi heerumaa baachuuf sammuu fi qaamaan waan hin qophaa’iniif miidhaa cimaan kan irra gahuu dha. Gaa’elli umurii malee mirga barumsa argachuu shamarranii kan sarbuu dha. Akkasumas, mirga wal-qixxummaa dubartootaa illee kan sarbuu dha.

**Yakka Dhaqina Qabaa Dubartii**

Gochi dhaqna qabaa dubartii seera adaba yakkaa bara 1949 bahe keessatti yakka ta’ee tumamee hin turre. Haa ta’u malee, seera yakkaa bara 1996 bahe keewwata 565 jalatti “namni kam iyyuu dubartii daangaa umurii kam iyyuu keessatti argamtu kan kittaane yoo ta’e; hidhaa salphaa ji’a sadii gadi hin taane ykn adabbii birrii 500 gadi hin taaneen kan adabamu ta’uu mul’isa.

Namoonni dhaqna qabaa dubartii keessatti deggarsa gochuun hirmaatan kan akka abbaa fi haadhaa, guddistuu ykn namoonni biroo hidhaa salphaa ji’a sadii hin calle ykn birrii 500 gad ta’een akka adabaman seera yakkaa keewwata 569 jalatti tumamee jira. Akkasumas seerri yakkaa keewwanni 566 qaama saalaa dubartii hodhuun yakka nama gaafachisu ta’uu isaa tumee jira.

Namni gochaa kana raawwatee balleessaadha jedhame hidhaa cimaa waggaa 3-5 kan adabamuudha. Keewwata kana kewwata xiqqaa 2 jalatti immoo sababa gochaa kanaatiin miidhaa qaamaa ykn fayyaa kan gahe yoo ta’e namni gochicha raawwatee argame hidhaa cimaa waggaa 5-10 akka adabamu ibsee jira.

Yakki dhaqna qabaa ijoollee dubaraa naannoo baadiyyaa jiran irratti bal’inaan raawwatamaa akka jiruu fi shamarran magaalaa jiraatan irrattis akkasuma raawwatamaa jiraachuu qo’aannoowwaan adda addaa gama kanaan qoratamanii jiran ni ifoomsu. Kana keessaa garuu muraasatu seeraatti dhihaachaa jira. Egaa kana irraa wanti hubatamuu qabu miidhaan dubartoota irratti raawwatamu harcaatii malee seeratti dhihaachaa kan hin jirree fi hirmaannaa nama hundaas kan barbaadu yemmuu ta’u mootummaan Naannoo Oromiyaa bar-maatilee boodatti hafoo dubartoota irratti rawwatamuun miidhaa lubbuu, qaamaa, faayyaa fi hamilee geessissan kana ittisuudhaaf hubannoo hawaasaa jijjiiruu irratti xiyyeeffachuudhaan hojiiwwaan hedduu hojjeechaa tureera, ammas hojjeechaa jira.

Keessattuu Biiroon Abbaa Alangaa Waliigalaa Oromiyaa hawaasni bal’aan mirga dubartootaa beekee bar-maatilee boodatti hafoo dubartoota irratti raawwataman irraa akka of qusatuuf mirga dubartootaa fi yakkoota isaan irratti raawwataman irratti hubannoo seeraa bal’aa kennaa tureera. Akkasumas immoo namoota seera cabsuun dubartoota irratti yakka raawwatanii argaman qaamoolee haqaa biroo waliin ta’uun seeratti dhiheessuun adabbii isaan barsiisuu fi namoota biroo akeekkachiisuu danda’us hojjechaa turee itti fufiinsaanis hojjechaa jira.

Rakkoolee kana hambisuuf seeroota rogummaa qaban baasuu irraa kaasee hanga hojii irra oolchuutti, hubannoo fi sochii hawaasaa cimsuuf hojiin hin tufatamne hojjetamanis ammallee garuu hanqinaaleen tokko tokko gama kanan ni mul’atu. Kanneen keessaa gurguddoon;

* Hojiileen ilaalcha hawaasaa jijjiiruuf gama kanaan hojjetaman gahaa ta’uu dhabuu
* Ilaalchi hawaasni bar-maatilee miidhaa geessisan irratti qabu gadi aanaa ta’uu (haala barbaadamuun jijjiiramuu dhabuu)
* Bar-maatilee kana ittisuu fi namoota gochaawwan kana raawwatan seeraatti dhiheessuuf hawaasni tumsa barbaachisu taasisuu dhabuu
* Qaamooleen haqaa haala barbaadamuun bar-maatilee kana ittisuu fi namoota gochaawwan kana raawwatan seeratti dhiheessuu dadhabuu
* Ogeessoonni qaamolee haqaa bar-maatileen kun raawwatamanii yeroo dhufan Aadaan wal qabsiisuun akka yakkaatti ilaaluu dhabuu
* Adabbiin seera yakkaa keessa gaa’ela umurii malee fi dhaqna qabaa dubartiitiif taa’e gahaa ta’uu dhabuu fi kkf dha.

Bar-maatilee boodatti hafoo dubartootaa fi daa’imman irratti raawwatamuun miidhaa lubbuu, qaamaa fi fayyaa geessisan kana ittisuu fi namoota yakkoota kana raawwatan seeratti dhiheessuun ol aantummaa seeraa mirkaneessuun irra jireessaan gahee mootummaa ta’us hirmaannaan hawaasa bal’aa, dhaabbiilee miti-mootummaa, dhabbileen gargaarsaa, dhaabbilee amantaa fi kan jaarsolii biyyaa waan barbaachisuuf qaamni dhimmi ilaallatu hunduu tumsaa fi deggarsa isa irraa eegamu taasisuu qaba.

Miidhaa lubbuu, kan qaamaa fi fayyaa bar-maatileen kun dubartootaa fi daa’imman irraan gahan hawaasa bal’aa hubachiisuudhaan hawaasni dhaqna qabaa dubartii fi gaa’ela umurii malee irraa akka of-qusatu, akka balaaleffatuu fi bar-maatileen kun raawwatamanii yommuu argaman saaxiluudhaan akka seeraatti dhihaatan tumsa taasisuu dha.

Akkasumas, dubartoonnii fi daa’imman mirga isaanii beekanii falmachuu fi sarbamuu mirga isaanii gara qaamolee seeraatti akka dhiheeffataniif bar-maatilee boodatti hafoo irratti hubannaa bal’aan kennamuufii qaba. Keessattuu immoo hojii Koomunikeeshinii fi Miidiyaalee dhaqqabamaa ta’e ciminaa idileessanii hojjechuun miidhaa bar-maatileen kun dubartootaa fi daa’imman irraan gahan hawaasaatti beeksisuudhaan ittisuun murteessaa dha.

Qaamooleen haqaa qindoomina cimaan hojjeechuun namoota seera cabsuudhaan dubartootaa fi daa’immaan irratti bar-maatilee kana raawwatan si’oominaan seeraatti dhiheessuun akka isaan irraa baratanii fi namoonni biroo illee irraa akeekkachiisa fudhatan taasisuun barbaachisaadhaan dhaamsa barreeffama kanaati.

**Mitikkuu Shifarraa Galataa tiin**

**Daayirektoreetii Hojii Dhimmoota Koominikeeshinii Mootummaa**

**Biiroo Abbaa Alangaa Waliigalaa Oromiyaa**

**Onkoloolessa Bara 2015**

**Finfinnee**